Det trækker op til en sag af historiske dimensioner, hvis statsadvokaten vælger at rejse tiltale i en sag, hvor Den Uafhængige Politiklagemyndighed, DUP, har rejst sigtelser for tyveri mod to betjente fra Københavns Politi.

»Jeg kan bekræfte, at vi har efterforsket en sag om tyveri af nogle dyre designerlamper fra Rigspolitiet, og at der er rejst sigtelse mod to politifolk«, siger lederen af DUP, Kirsten Dyrman.

Der er tale om et antal kostbare nyklassicistiske bordlamper designet af arkitekten Aage Rafn specielt til Politigården i København. Samt et antal lysekroner af ukendt oprindelse skabt til adressen Polititorvet 14, som huser Rigspolitiet.